|  Alžyriečiai |
| --- |
| Alžyrietis iš Alžyro miestoAlžyrietis iš Alžyro miesto |
| Gyventojų skaičius | ~47 mln. |
| Populiacija šalyse | Alžyro vėliava Alžyras: >40 mln.Prancūzijos vėliava Prancūzija: 1,7 mln.Ispanijos vėliava Ispanija: 0,06 mln.Kanados vėliava Kanada: 0,06 mln.Didžiosios Britanijos vėliava Didžioji Britanija: 0,03 mln.Italijos vėliava Italija: 0,02 mln.Vokietijos vėliava Vokietija: 0,02 mln.Jungtinių Amerikos Valstijų vėliava JAV: 0,02 mln. |
| Kalba (-os) | arabų (iš dalies kalbilų ir kt. berberų, prancūzų) |
| Vėliava |  |
| Religijos | daugiausia islamas |
| Giminingos etninės grupės | kiti arabai (tunisiečiai, marokiečiai, egiptiečiai ir kt.), berberai |
|  |
|  **Vikiteka:** | Alžyriečiai |

**Alžyriečiai** (arab. جزائريون = *jazayiriuwn*) – Šiaurės Afrikos tauta, kilusi iš Alžyro. Sudaro gyventojų daugumą pačiame Alžyre, taip pat turi gausią diasporą Prancūzijoje ir kitur Europoje (Ispanijoje, Italijoje, Jungtinėje Karalystėje, Vokietijoje), taip pat Jungtinėse Valstijose, Maroke, Tunise. Bendra populiacija – apie 47 mln. žmonių. Vartoja arabų kalbos alžyrietišką tarmę bei berberų kalbas. Tikintieji daugiausia musulmonai sunitai. Alžyriečiai susideda iš dviejų pagrindinių grupių – Alžyro arabų (~73 % Alžyro gyventojų) ir berberų (~23 %).

Etnogenezė
----------

Senovėje Alžyro gyventojų pamatą sudarė finikiečiai, vėliau asimiliuoti romėnų, vandalų, turkų, europiečių, arabų. Alžyriečių etnosas formavosi, kai VII–VIII a. arabams užkariavus dabartinį Alžyrą, atėjūnai pradėjo maišytis su vietiniais berberais (daugiausia kabilais), prasidėjo berberų arabizacija. Šiuolaikinės nacijos susiformavimui paspirtį davė nepriklausomybės kovos XX a. vid. (Alžyro nepriklausomybės karas). XX a. antroje pusėje daug alžyriečių emigravo į Prancūziją – pradžioje daugiausia prancūzų kolaborantai Alžyro kare, taip pat krikščionys, judėjai, o vėliau ir kiti alžyriečiai. Dabar Prancūzijoje sudaro gausią diasporą (iš alžyriečių kilę žymūs Prancūzijos piliečiai Zinedinas Zidanas, Karimas Benzema, Erikas Zemūras, Šerifa Luna, Chaledas, Sofija Butela ir kt.).

Etnografija
-----------

Pagrindiniai verslai – gyvulininkystė (galvijai, avys, ožkos, arkliai), žemdirbystė (javai, citrusiniai augalai, alyvuogės, datulės, pomidorai), daugelis dirba pramonės įmonėse ir verslovėse, verčiasi amatais.

Kultūriškai artimi kitiems arabams. Tradiciniai būstai statomi iš akmens, alebastro, palmių medienos. Namo centre – vidinis kiemas (stačiakampis arba kvadratinis), apsuptas galerijos; jį nuo pagrindinio kambario skiria arkos. Laiptinė siaura, kambariai pailgi, stogas plokščias, pritaikytas kaip lodžija.

Moterų tradicinis rūbas – plačios ir trumpos šilkinės arba atlasinės kelnės, platūs, ties juosmeniu suraukti marškiniai bolero, plati ilga bliuzelė (gandūra), medpadžiai. Vyrų apranga – plačios kelnės, medvilninės liemenės, siuvinėti kaftanai, surišti juosta su geometriniais motyvais. Žiemą vilkimas vilnonis burnusas. Skirtingose regionuose būdingos skirtingos turbanų spalvos. Miestuose paplitusi vakarietiška apranga.

Išlikęs folkloras, taip pat ir muzikinis: epinės dainos, atliekamos aklų dainininkų pritariant bendirai. Taip pat grojama kitais arabiškais instrumentais – ūdu, kanūnu, rebabu.

* Alžyriečių vaikai (XX a. vid.)Alžyriečių vaikai (XX a. vid.)
* Alžyrietis vyras su vaikuAlžyrietis vyras su vaiku
* Alžyrietis su burnusuAlžyrietis su burnusu
* Alžyriečių kilmės prancūzas Zinedinas ZidanasAlžyriečių kilmės prancūzas Zinedinas Zidanas

Šaltiniai
---------

1. ↑  « La diaspora algérienne en France au diapason avec ce qui se passe en Algérie »
2. ↑  « Où vivent les Algériens de la diaspora? »
3. ↑  Algeria, *britannica.com*
4. ↑  « ALGÉRIE », *Encyclopædia Universalis*
5. 1 2 3 4  *Алжирские арабы*,Энциклопедия «Народы и религии мира». Москва: Большая Российская Энциклопедия, 1999.
6. ↑  *Alžyriečiai*. Visuotinė lietuvių enciklopedija, T. I (A-Ar). – Vilnius: Mokslo ir enciklopedijų leidybos institutas, 2001